*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Απριλίου 1987
για την πώληση ελαιόλαδου που κατέχει ο ελληνικός οργανισμός παρέμβασης
(Το κείμενο στην ελληνική γλώσσα είναι το μόνο αυθεντικό)
(87/242/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 12 παράγραφος 4,
Εκτιμώντας:
ότι το άρθρο 2 του κανονισμού (ΕΟΚ) αριθ. 2754/78 του Συμβουλίου της 23ης Νοεμβρίου 1978 περί της παρεμβάσεως στον τομέα του ελαιόλαδου (3) προβλέπει ότι, εάν το απαιτούν οι συνθήκες, η πώληση ελαιόλαδου που κατέχουν οι οργανισμοί παρέμβασης είναι δυνατόν να γίνει με άλλη διαδικασία εκτός από το διαγωνισμό·
ότι υπάρχει στον ελληνικό οργανισμό παρέμβασης απόθεμα καθαρού ελαιόλαδου που προέρχεται από τις παρεμβάσεις της ελαιουργικής περιόδου 1985/86·
ότι, εξαιτίας των ελαχίστων ποσοτήτων σε απόθεμα πρέπει να εφαρμοστούν οι διατάξεις που προβλέπει το άρθρο 4 παράγραφος 2 του κανονισμού (ΕΟΚ) αριθ. 3247/81 (4)· ότι, για τους ίδιους λόγους, πρέπει να προβλεφθεί η πώληση του σε μια μόνη παρτίδα κατά ποιότητα· ότι μια παρόμοια πώληση μπορεί να ενδιαφέρει μόνο έναν περιορισμένο αριθμό εμπόρων· ότι, στις συνθήκες αυτές, η διαδικασία πώλησης με διαγωνισμό δεν εγκρίνεται· ότι πρέπει, κατά συνέπεια, να πωλήσει ο ελληνικός οργανισμός παρέμβασης το προϊόν αυτό με τους καλύτερους όρους με την επιφύλαξη της τήρησης της τιμής παρέμβασης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Ο ελληνικός οργανισμός παρέμβασης, Υπηρεσία Διαχειρίσεως Αγορών Γεωργικών Προϊόντων που στο εξής ονομάζεται «ΥΔΑΓΕΠ», θέτει σε πώληση, με τους όρους που καθορίζονται παρακάτω, μία παρτίδα 14 περίπου τόνων εκλεκτού παρθένου ελαιόλαδου και μία παρτίδα 8 περίπου τόνων καθαρού ελαιόλαδου που έχει στη διάθεσή του και που προέρχεται από τις παρεμβάσεις στην αγορά ελαιόλαδου που έγιναν κατά τη διάρκεια της ελαιουργικής περιόδου 1985/86.
2. Ο ΥΔΑΓΕΠ τοιχοκολλά την προκήρυξη της πώλησης στην έδρα του, Αχαρνών 2, Αθήνα, Ελλάδα, στις 10 Απριλίου 1987.
Άρθρο 2
1. Ο ΥΔΑΓΕΠ παίρνει τα κατάλληλα μέτρα για να βοηθήσει τους ενδιαφερόμενους να πληροφορηθούν, πριν από την αίτησή τους, την ποσότητα και τα χαρακτηριστικά του προϊόντος που πωλείται.
2. Η έγγραφη αίτηση για αγορά πρέπει να φτάσει στον ΥΔΑΓΕΠ το αργότερο στις 24 Απριλίου 1987 ώρα 14.00 (τοπική ώρα). Για να ληφθεί υπόψη η αίτηση, πρέπει να αναφέρεται στο σύνολο της παρτίδας που πωλείται και να περιλαμβάνει:
α) το όνομα και τη διεύθυνση του αιτούντος·
β) την προσφερόμενη τιμή για 100 χιλιόγραμμα ελαιόλαδου·
γ) δήλωση, σύμφωνα με την οποία ο αιτών παραιτείται από κάθε διεκδίκηση όσον αφορά την ποιότητα και τα χαρακτηριστικά του προϊόντος που, ενδεχομένως, θα αγοράσει.
Άρθρο 3
1. Η πώληση του προϊόντος που αναφέρει το άρθρο 1 θα πραγματοποιηθεί στις 8 Μαΐου 1987. Η πώληση πραγματοποιείται προς όφελος του ενδιαφερόμενου που έχει προσφέρει την υψηλότερη τιμή και η οποία υπερβαίνει την τιμή παρέμβασης που ισχύει την ημέρα της πωλήσεως.
Σε περίπτωση που περισσότερες προσφορές έχουν την ίδια τιμή, ο αγοραστής ορίζεται με κλήρο.
Η παράδοση του προϊόντος που έχει πωληθεί πρέπει να γίνει πριν από τις 30 Ιουνίου 1987.
2. Ο ΥΔΑΓΕΠ ενημερώνει αμέσως την Επιτροπή για το αποτέλεσμα της πώλησης αυτής.
Άρθρο 4
Η παρούσα απόφαση απευθύνεται στην Ελληνική Δημοκρατία.
Βρυξέλλες, 9 Απριλίου 1987.